Al 13-lea caz de coronavirus a fost diagnosticat în România, fiind vorba despre un bărbat de 72 de ani din Galați care s-a întors din Italia. Astăzi au fost confirmate 4 cazuri de infecție cu COVID-19.

Este vorba despre un bărbat de 72 ani, din Galați care a venit din Lombardia în 29 februarie. În 6 martie bărbatul a dezvoltat simptomatologie conformă cu definiția de caz COVID 19, a precizat Grupul de comunicare strategică.

În acest context, în 6 martie a fost transportat cu izoleta din locul în care se afla în autoizolare la Spitalul județean Galați, secția de boli infecțioase, unde se află în prezent internat. Conform informațiilor primite din teritoriu, în această seară bărbatul este în stare generală ameliorată, fără febră, adaugă sursa citată.